ශ්‍රී ලංකාව ඉදිරි අනාගතයේදී ස්වාධීන රාජ්‍යයක් ලෙස පවත්වා ගැනීමට නම් ජනාධිපති ක්‍රමය අඛණ්ඩව ක්‍රියාත්මක විය යුතු යැයි අගමැති ආචාර්ය දි.මු.ජයරත්න මහතා පැවැසීය.ජනාධිපතික්‍රමය පිළිබදව විවිධ අදහස් පළ කෙරුණද මෙරට ආරක්ෂාව සහ මතු පැවැත්ම සඳහා ජනාධිපති ක්‍රමය මෙන්ම වර්තමාන පාලන ක්‍රමය ද අවශ්‍යවන්නේ යැයි ඒ මහතා කියා සිටියේය.ශ්‍රී ලංකා නිදහස් පක්ෂයේ ගම්පොළ ආසනයේ ශාඛා සමිති ප්‍රධානීන් සහ නියෝජිතයන් රැසකගේ සහභාගීත්වයෙන් ගම්පොළ ජාතික උරුමය මධ්‍යස්ථානයේදී පැවැති සම්මේලනයේදි අගමැතිවරයා එසේ ප්‍රකාශ කෙළේය.මැතිවරණයක් මෙන්ම රටක සංවර්ධනය පුද්ගලයෙක්ගේ පෞද්ගලික අනාගත දියුණුව, ඥාතීන්ගේ දියුණුව සහ අවසානයේදී සමස්ත දිවයිනේම දියුණුව ශක්තිමත් කිරීමට හේතු වන බවත් ඒ නිසා ඉදිරියේදී පැවැත්වෙන මැතිවරණවලදී යහපත් අවබෝධයෙන් යුතුව කටයුතු කිරීමට ඡන්ද දායකයන් පියවර ගත යුතු බවත් හෙතෙම කීය.ඇතැම් අපේක්ෂකයන්ගේ රැවටීමට හසුව ඡන්ද දායකයන් අසරණ වන අවස්ථා අප බොහෝ සෙයින් දැක තිබෙන බව පැවැසු ජයරත්න මහතා ජනාධිපති මහින්ද රාජපක්ෂ මහතාගේ නායකත්වයෙන් යුතු අප රජය මෙරට සංවර්ධන කටයුතු සිදු කරන්නේ කිසිදු අයෙකුගේ පෞද්ගලික අභිවෘද්ධිය උදෙසා නොවන බව කියා සිටියේය.